钦定古今图书集成/明伦汇编/官常典/第535卷 > 陆仲亨
## 钦定古今图书集成/明伦汇编/官常典/第535卷 > 陆仲亨

按《明外史》本传：“仲亨，濠人。归太祖，从征滁州，收大柳
树诸寨，克和阳，击败元兵，逐青山群盗。从渡江，取太
平，定集庆。从徐达下诸郡县，授左翼统军元帅。从征
陈友谅，功多，进骠骑卫指挥使。从常遇春讨赣州，降
熊天瑞，为赣州卫指挥使，节制岭南北新附诸郡。调
兵克梅州、会昌、湘乡，悉平诸山寨。洪武元年，率卫军”
会廖永忠等征广东，略定诸郡县，会永忠于广州，降
元将卢左丞。广东平，改美东卫指挥使，擢江西行省
平章，代邓愈镇襄阳，改同知都督府事。三年封吉安
侯，禄千五百石，予世券，与唐胜宗同。坐事降指挥，捕
寇雁门，同复爵。十二年与周德兴、黄彬等从汤和练
兵临清。未几，即军中逮三人至京，既而释之，移镇成
都。乌撒诸蛮复叛，从傅友德讨平之。二十三年治胡
惟庸逆党家奴封帖木告仲亨与胜宗、费聚、赵庸皆
与通谋，下吏讯。狱具，帝曰：“朕每怪其居贵位，有忧色。”
遂诛仲亨，籍其家。初，仲亨年十七，为乱兵所掠，父母
兄弟俱亡，持一升麦伏草间。帝见之，呼曰：“来。”遂从征
伐，至封侯。帝尝曰：“此我初起时腹心股肱也。”竟诛死。